MT Il-Ġurnal Uffiċjali tal-Unjoni Ewropea C 441/3

Pubblikazzjoni ta’ applikazzjoni għall-approvazzjoni ta’ emenda minuri skont it-tieni subparagrafu tal-Artikolu 53(2) tar-Regolament (UE) Nru 1151/2012 tal-Parlament Ewropew u tal-Kunsill

(2015/C 441/03)

Il-Kummissjoni Ewropea approvat din l-emenda minuri skont it-tielet subparagrafu tal-Artikolu 6(2) tar-Regolament Delegat tal-Kummissjoni (UE) Nru 664/2014 (1).

APPLIKAZZJONI GĦALL-APPROVAZZJONI TA’ EMENDA MINURI

Applikazzjoni għall-approvazzjoni ta’ emenda minuri skont it-tieni subparagrafu tal-Artikolu 53(2) tar-Regolament (UE) Nru 1151/2012 tal-Parlament Ewropew u tal-Kunsill (2)

“KRANJSKA KLOBASA”

UE Nru: SI-PGI-0105-01353 – 16.7.2015

DOP ( ) IĠP ( X ) STG ( )

1. Grupp applikant u interess leġittimu

Isem: GIZ kranjska klobasa – “Kranjska klobasa”, grupp ta’ interess ekonomiku Indirizz: Dimičeva ulica 9 SI-1000 Ljubljana SLOVENIJA Tel. +386 15659240 Posta elettronika: giz.mi@siol.net

Interess leġittimu

Il-GIZ Kranjska klobasa (il-grupp ta’ interess ekonomiku “Kranjska klobasa”) huwa l-konsorzju ta’ produtturi tal-“Kranjska klobasa” li applika għar-reġistrazzjoni tal-“Kranjska klobasa” u għalhekk, għandu interess leġittimu li jagħmel applikazzjoni għal emenda.

2. Stat Membru jew Pajjiż Terz

Is-Slovenja

3. Intestaturi fl-ispeċifikazzjoni tal-prodott affettwati mill-emenda/i

— ☐ Deskrizzjoni tal-prodott — ☐ Prova ta’ oriġini — ☒ Metodu ta’ produzzjoni — ☐ Rabta — ☐ Ittikkettar — ☐ Oħrajn [għad iridu jiġu speċifikati]

4. Tip ta’ emenda(i)

— ☐ Emenda għall-ispeċifikazzjoni tal-prodott ta’ DOP jew IĠP irreġistrata li ma għandhiex tikkwalifika bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012, li ma teħtieġ ebda emenda tad-dokument uniku ppubblikat. — ☒ Emenda għall-ispeċifikazzjoni tal-prodott ta’ DOP jew IĠP irreġistrata li trid tiġi kkwalifikata bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012, li ma teħtieġ ebda emenda tad-dokument uniku ppubblikat. — ☐ Emenda għall-ispeċifikazzjoni tal-prodott ta’ DOP jew IĠP irreġistrata li trid tiġi kkwalifikata bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012, li għaliha ma ġiex ippubblikat dokument uniku (jew l-ekwivalenti). — ☐ Emenda għall-ispeċifikazzjoni tal-prodott ta’ STG irreġistrata li trid tiġi kkwalifikata bħala minuri skont ir-raba’ subparagrafu tal-Artikolu 53(2) tar-Regolament (UE) Nru 1151/2012.

5. Emenda(i)

1. Metodu ta’ produzzjoni

Taħt l-intestatura “Trattament termali bl-affumikazzjoni fis-sħana”, l-indikazzjoni tal-ħin “20-30 minuta” fis-sentenza “It-trattament termali jinkludi l-affumikazzjoni li ddum bejn 20-30 minuta” titħassar u tiġi sostitwita bi “sakemm iz-zalzett jikseb kulur aħmar fil-kannella b’intensità moderata”.

It-test il-ġdid huwa fformulat kif ġej:

L-affumikazzjoni tagħmel parti mit-trattament termali u ddum sakemm iz-zalzett jikseb kulur aħmar fil-kannella b’intensità moderata.

Raġunijiet:

Il-ħin tal-affumikazzjoni ma jistax ikun kwantitattivament definit peress li jiddependi prinċipalment fuq kif jiġi prodott id-duħħan, u jrid jkun biżżejjed biex iz-zalzett jikseb il-lewn aħmar fil-kannella b’intensità moderata.

DOKUMENT UNIKU

“KRANJSKA KLOBASA”

UE Nru: SI-PGI-0105-01353 – 16.7.2015

DOP ( ) IĠP ( X )

1. Isem

“Kranjska klobasa”

2. Stat Membru jew pajjiż terz

Is-Slovenja

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi 1.2. Prodotti tal-laħam (imsajra, immellħs, affumikati, eċċ.)

3.2. Deskrizzjoni tal-prodott li għalih japplika l-isem f’ (1)

Il-“Kranjska klobasa” huwa tip ta’ zalzett semidurabbli pasturizzat li huwa magħmul minn laħam tal-majjal imqatta’ b’mod raff tal-kategorija I u II (laħam mill-koxxa, mill-ispalla, mill-għonq) u xaħam tal-majjal (xaħam tad-dahar). Il-mili tal-“Kranjska klobasa” jiġi mmellaħ biż-żieda tal-melħ tan-nitrit, jitħawwar bit-tewm u l-bżar u wara jimtela fl-intestina żgħira tal-majjal li t-truf tagħha jingħalqu u mbagħad jiddendel ma’ labra tal-injam flimkien ma’ zalzett ieħor bit-trufijiet tagħhom magħqudin flimkien. Iz-zalzett jgħaddi minn affumikazzjoni termali u minn pasturizzazzjoni.

Jittiekel sħun wara li jissaħħan għal ftit ħin f’ilma sħun, fejn jakkwista l-karatteristiċi organolettiċi u l-kwalitajiet gastronomiċi eċċellenti tiegħu. Iz-zalzett għandu kisja ħamra fil-kannella u kemmxejn riħa ta’ duħħan; il-laħam ta’ ġewwa huwa aħmar fir-roża u l-grass huwa abjad kremuż u mhux imdewweb; il-konsistenza hija riġida, tqarmeċ u mmerqa, u l-aroma tiegħu hija qawwija u tipika ta’ majjal affumikat, immellaħ u speċifikament mħawwar.

Il-kompożizzjoni kimika taz-zalzett mhux imsaħħan hija kif ġej:

— total ta’ proteini: min. 17 %

— xaħam: massimu ta’ 29 %

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

Il-materja prima hija l-laħam tal-majjal u x-xaħam.

3.4. Passi speċifiċi tal-produzzjoni li jridu jsiru fiż-żona ġeografika ddefinita

Il-produzzjoni tal-“Kranjska klobasa” (l-għażla u t-tqattigħ f’kapuljat tal-laħam u tax-xaħam, it-tħejjija tal-mili, it-taħlita tal-mili, il-mili tal-musrani, it-tnixxif taz-zalzett, it-trattament bis-sħana bl-affumikazzjoni termali, il-monitoraġġ tal-proċess u l-itikkettar) trid ssir fiż-żona ġeografika ddefinita.

3.5. Regoli speċifiċi dwar it-tqattigħ, it-tħakkik, l-ippakkjar, eċċ.

—

3.6. Regoli speċifiċi dwar it-tikkettar

Kull zalzett “Kranjska klobasa” irid ikollu tikketta bl-istess mod:

— kull prodott (par) irid ikollu strixxa uniformi li teħel minnha stess,

— kull prodott ippakkjat irid ikollu tikketta.

It-tikkettar uniformi tal-“Kranjska klobasa” jinkludi

— il-logo tal-“Kranjska klobasa”,

— il-logo tal-produttur,

— is-simbolu tal-kwalità nazzjonali u tal-UE korrispondenti.

Il-produtturi kollha li jkunu kisbu ċertifikat għall-produzzjoni tal-“Kranjska klobasa” iridu jwaħħlu tikketta bil-logo “Kranjska klobasa” fuq il-prodotti, ikunu jew ma jkunux membri ta’ GIZ Kranjska klobasa.

4. Deskrizzjoni fil-qosor taż-żona ġeografika

Iż-żona ġeografika ta’ produzzjoni tal-“Kranjska klobasa” tinkludi ż-żona ġewwa s-Slovenja li tinsab bejn l-Alpi u l-Baħar Adrijatiku li hija delimitata fil-Punent mill-fruntiera mal-Italja, fit-Tramuntana mill-fruntiera mal-Awstrija u fin-Nofsinhar mill-fruntiera mal-Kroazja u li tiftaħ lejn il-Lvant lejn il-Baċin Pannonjan u testendi sal-fruntiera mal-Ungerija.

Taħt l-imperu Ġermaniż, u sussegwentement l-Imperu Awstru-Ungariż, ir-reġjun ta’ Kranjska kien l-uniku reġjun kompletament Sloven u din hija r-raġuni għaliex it-terminu “Kranjec” (Carniolian) jintuża bħala isem ieħor ta’ “Sloven” u għadu jintuża sal-lum fil-lingwa ta’ kuljum biex jidentifika parti mill-popolazzjoni tas-Slovenja. Għadd ta’ kombinazzjonijiet ta’ kliem oħra u denominazzjonijiet li fihom l-aġġettiv “kranjski, kranjska” ukoll għadhom jintużaw sal-lum fis-Slovenja.

L-isem “Kranjska” ġej mill-kelma Slovena “krajina”, li kienet tfisser “pajjiż” (irreġistrata għall-ewwel darba fis-sena 973 bħala “Creina”, l-isem popolari għal “Carniola”). Il-forma Slovena “Kranjska” (“Krain” u “Krainburg” bil-Ġermaniż) baqgħet fl-użu wara s-seklu 13. Mill-1002, il-Kranjska kienet margravat (provinċja konfinali) awtonomu bil-margravi tagħha stess. Amministrattivament, il-Kranjska kienet parti mill-Imperu Sagru Ruman. Fis-seklu 14, il-biċċa l-kbira ta’ dik li llum hija s-Slovenja kienet tagħmel parti mill-imperu tal-Asburgi. It-territorju Sloven kien maqsum fl-artijiet li ġejjin: Kranjska (Carniola), Trst (Trieste), Istra (Istria), Goriška (Gorizia), Koroška (Carinthia) u Štajerska (Styria). Wara x-xoljiment tal-imperu Awstru-Ungariż fl-1918, il-Kranjska ma baqgħetx teżisti bħala entità separata. Is-Slovenja hija Stat relattivament ġdid, li sar indipendenti fl-1991 meta ma baqax jagħmel parti mir-Repubblika Soċjalista Federali tal-Jugoslavja. Ir-Repubblika attwali tas-Slovenja hija għalhekk is-suċċessur ġeografiku ta’ dik li qabel kienet l-art ta’ Kranjska, peress li tinkludi t-territorju kollu ta’ dik li kienet il-Kranjska.

5. Rabta maż-żona ġeografika

Id-definizzjoni taż-żona ġeografika hija marbuta direttament mal-istorja tal-“Kranjska klobasa”.

Il-kundizzjonijiet naturali għall-produzzjoni tal-ikel, kif ukoll il-klima, kienu fattur ewlieni fl-iżvilupp tal-kultura kulinarja karatteristika, bl-agrikoltura mmirata prinċipalment lejn biedja ta’ sussistenza. Fuq art imħattba ħafna li fiha baċiri u widien, muntanji u pjanuri, l-abitanti rnexxielhom jippreservaw żoni ta’ raba’ li tinħarat li jkunu twarrbu għat-tkabbir tal-għalf għall-ħnieżer. It-trobbija tal-ħnieżer imxiet id f’id mal-produzzjoni tal-laħam tal-majjal u ta’ prodotti tal-majjal. Rapporti dwar il-produzzjoni tal-laħam tal-majjal u prodotti tal-majjal, inkluż iz-zalzett, imorru lura żmien twil ħafna, kif jidher mir-rappreżentazzjonijiet eċċellenti ta’ affreski medjevali u f’ċerti dokumenti miktubin fl-arkivji (pereżempju nota tas-seklu 17 miktuba fil-lingwa Slovena mill-gwardjan tal-kastell ta’ Vrbovec lis-sinjur tal-art). Madankollu, dawn ir-rapporti kollha jitkellmu dwar il-laħam tal-majjal, il-prodotti tal-laħam tal-majjal u z-zalzett. Wieħed mill-prodotti tipiċi kien zalzett semidurabbli li minħabba l-ħila u l-għarfien tal-abitanti tar-reġjun tiegħu ta’ oriġini u minħabba l-karatteristiċi ta’ identifikazzjoni speċifika tiegħu (it-togħma), sar magħruf bħala “Kranjska klobasa” fil-bidu tas-seklu 19, matul il-perjodu Awstru-Ungariż.

Il-fama tal-“Kranjska klobasa” ilha ġejja miż-żmien tal-Imperu Awstro-Ungariż multinazzjonali. Il-“Kranjska klobasa” huwa bla dubju wieħed mill-prodotti tal-laħam Sloveni l-aktar magħrufa internazzjonalment, kif juri l-għadd ta’ tfittxijiet fuq l-Internet, fejn il-“Kranjska klobasa” jissemma bħala prodott Sloven oriġinali fil-maġġoranza tal-każijiet. Il-letteratura speċjalizzata reċenti (Meat products handbook, Gerhard Feiner, CRC Press, 2006; http://en.wikipedia.org/wiki/Kransky) issemmi wkoll il-“Kranjska klobasa” bħala zalzett tipiku mhux iffermentat mis-Slovenja.

Fattur ewlieni li jiddistingwi l-“Kranjska klobasa”, kif wieħed isibu fis-Slovenja, minn zalzett simili ieħor huwa li r-riċetta tradizzjonali tal-awtriċi Slovena Felicita Kalinšek (Slovenska kuharica, 1912) ġiet segwita u użata u aġġustata biss biex takkomoda r-rekwiżiti teknoloġiċi moderni tas-sikurezza tal-ikel (użu tal-melħ tan-nitrit u l-pasturizzazzjoni). Karatteristika distintiva oħra tal-“Kranjska klobasa” huwa l-mili magħmul minn qatgħat tal-ogħla kwalità ta’ laħam u xaħam tal-majjal imqatta b’mod raff, immellaħ u mħawwar bil-bżar u t-tewm u affumigat termalment ħafiħ ħafif. Jintuża biss melħ tal-baħar. Il-mili jimtela fil-musrana ż-żgħira tal-ħanżir li tingħata forma biex tkun tista’ tingħalaq; il-musrana mbagħad tiddendel b’labra tal-injam ma’ zalzetta oħra bit-trufijiet tagħhom magħqudin flimkien. Karatteristika oħra tal-“Kranjska klobasa”! huma l-labar tal-injam ta’ ħxuna ta’ 2,5-3 mm, tul ta’ 3-6 cm u li huma maqsuma jew maqtugħa.

Il-“Kranjska klobasa” ma fihx awżiljari tekniċi, pereżempju pejst tal-laħam, jew addittivi oħra, pereżempju polifosfati, li jinsabu f’varjetajiet oħra ta’ zalzett. Il-mili jimtela biss f’kisi magħmul mill-intestini ż-żgħar tal-ħnieżer, u z-zalzett jiddendel tnejn tnejn b’labra tal-injam. It-trattament bil-fwar u l-affumikazzjoni termali (iz-zalzett huwa prodott pasturizzat) jagħtu lill-wiċċ il-karatteristika tal-kulur kannella fl-aħmar mhux qawwi ħafna tiegħu. Fl-aħħar nett, il-“Kranjska klobasa” jvarja wkoll minn zalzett ieħor bil-mod li jiġi kkunsmat, jew kif huwa rakkomandat li jiġi kkunsmat, sabiex tinkiseb l-aqwa taħlita ta’ togħmiet. Qabel ma jiġi servut, il-“Kranjska klobasa” sempliċement jissaħħan fl-ilma sħun, aktar milli jitgħalla, u b’hekk jikseb konsistenza partikolari ħafna, kemxejn ħarxa iżda tqarmeċ u sukkulenti, b’kulur roża fl-aħmar meta jinqata u aroma partikolari ta’ majjal immellaħ akkumpanjata minn aroma ta’ tewm, ta’ bżar u ta’ affumikazzjoni.

Fagu biss jintuża fil-proċess ta’ affumikazzjoni.

Il-karatteristiċi tal-“Kranjska klobasa” huma r-riżultat tal-kompetenzi u tal-għarfien tan-nies li għexu f’dik li llum hija s-Slovenja u li qabel kienet l-art ewlenija Awstro-Ungeriża ta’ Kranjska. Il-kwalità tiegħu ġiet iddeterminata mill-użu ta’ qatgħat ta’ laħam ta’ kwalità għolja u l-użu konsistenti ta’ melħ tal-baħar, li fl-ewwel Kranjska kien kompetitur permanenti, saħansitra strateġiku, tal-melħ tal-blat Bogataj, (The Food and Cooking of Slovenia, Annes Publishing, Londra, 2008).

L-eqdem l-istruzzjonijiet għall-produzzjoni tal-“Kranjska klobasa” (ukoll b’din id-denominazzjoni) jinsabu f’żewġ kotba tat-tisjir, jiġifieri “Süddeutsche Küche” minn Katharina Prato (1896) u s-sitt edizzjoni ta’ “Slovenska kuharica” ta’ Felicita Kalinšek (1912). Filwaqt li dwar Katharina Prato ma jistax jingħad li tipprovdi istruzzjonijiet għall-produzzjoni tal-“Kranjska klobasa”, ir-referenza tagħha hija probabbilment waħda mill-eqdem referenzi għal dan it-tip ta’ zalzett (1896). Felicita Kalinšek, fil-ktieb tagħha “Slovenska kuharica” (1912), tat istruzzjonijiet dwar kif tipproduċi il-“Kranjska klobasa”.

Hemm serje ta’ rapporti fis-Slovenja, speċjalment bil-fomm, li jsemmu lill-“Kranjska klobasa”, iż-żoni ta’ produzzjoni u l-fama tiegħu fost it-tipi ta’ zalzett reġjonali oħra. Hemm rapporti folkloristiċi numerużi li jsostnu l-post veru tal-oriġini tal-“Kranjska klobasa” jew il-post fejn kien allegatament prodott għall-ewwel darba. Spiss issir referenza għall-villaġġ ta’ Trzin, li jinsab bejn Lubljana u Kamnik, fejn għadd kbir ta’ biċċiera jingħad li kienu bieżla fis-sengħa tagħhom sa mis-seklu 19, jipprovdu s-suq bil-“Kranjska klobasa”, li kien jinsab saħansitra anki fi Vjenna. Skont ċerti sorsi orali, dan iz-zalzett ħa ismu mill-belt ta’ Kranj, filwaqt li sorsi orali oħrajn jgħidu li kien jiġi prodott fl-ibliet ewlenin kollha u l-ibliet b’suq fit-territorju ta’ dik li qabel kienet l-art ta’ Kranjska. Hemm ukoll il-leġġenda pittoreska tal-Imperatur Franz Joseph li, waqt li kien qed jivvjaġġa bil-karrozzella minn Vjenna sa Trieste, waqaf fit-taverna famuża ta’ Marinšek fuq it-triq prinċipali fil-villaġġ ta’ Naklo pri Kranju. Huwa xtaq jiekol xi ħaġa u staqsa lis-sid x’kellu għall-ikel. “Għandna biss zalzett tad-djar, ordinarju, xejn aktar”, wieġeb lill-imperatur. L-imperatur ordna z-zalzett u, meta ipprovah, qal b’entużjażmu: “Dan mhux xi zalzett ordinarju, dan zalzett Karnijolan!”

Karatteristika kulinarja tar-reġjuni tas-Slovenja hija li l-“Kranjska klobasa” jiġi prodott u mibjugħ fir-reġjuni kollha, li juri li huwa parti mill-patrimonju tat-territorju Sloven kollu. Ir-reputazzjoni tal-“Kranjska klobasa” tidher ukoll fl-ispeċjalità tipika Slovena, il-“Kranjska klobasa” bis-sawerkrawt.

Ir-reputazzjoni tal-“Kranjska klobasa” infirxet ukoll minn fruntiera għal oħra, kif jidher mit-traduzzjonijiet ta’ ismu fid-diversi lingwi tal-Imperu Awstro-Ungariż (J. de Moor & N. de Rooj/ed./, European Cookery, Tradition & Innovation, Utrecht 2004).

Il-Festival “Kranjska klobasa” ilu jsir fis-Slovenja sa mill-2003, b’kompetizzjoni nazzjonali biex jintagħżel l-aħjar “Kranjska klobasa”.

Referenza għall-pubblikazzjoni tal-ispeċifikazzjoni

(it-tieni subparagrafu tal-Artikolu 6(1) ta’ dan ir-Regolament)

http://www.mkgp.gov.si/fileadmin/mkgp.gov.si/pageuploads/podrocja/Kmetijstvo/zascita_kmetijskih_pridelkov_zivil/KK_SPEC_spr_6_6_15.pdf

(1) ĠU L 179, 19.6.2014, p. 17.

(2) ĠU L 343, 14.12.2012, p. 1.